Diari Oficial de la Generalitat Valenciana


Sumari del DOGV 5623, del 22-10-2007 (2007/12941)

RESOLUCIÓ de 15 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni entre el Ministeri d'Educació i Ciència i la Conselleria d'Educació de la Generalitat de la Comunitat Valenciana per al finançament dels llibres i material escolar en els nivells obligatoris de l'ensenyança per al cur acadèmic 2007-2008.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5623

Data del DOGV
:   22-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/12758


Data del document
:   15-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * cooperació administrativa
    * material d'ensenyament
    * administració central
    * indústria del llibre

RESOLUCIÓ de 15 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni entre el Ministeri d'Educació i Ciència i la Conselleria d'Educació de la Generalitat de la Comunitat Valenciana per al finançament dels llibres i material escolar en els nivells obligatoris de l'ensenyança per al cur acadèmic 2007-2008. [2007/12106]  
El Ministeri d'Educació i Ciència i la conselleria d'Educació de la Generalitat de la Comunitat Valenciana han suscrit, després de la tramitació prèvia reglamentària, el 20 de juliol de 2007, el conveni per al finançament dels llibres i material escolar en els nivells obligatoris de l'ensenyança per al cur acadèmic 2007-2008, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 1300/2007, i que figura com a annex d'esta resolució.  
València, 15 d'octubre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni entre el Ministeri d'Educació i Ciència i la conselleria d'Educació de la Generalitat de la Comunitat Valenciana per al finançament dels llibres i material escolar en els nivells obligatoris de l'ensenyança per al curs acadèmic 2007-2008.  
Madrid, 20 de juliol de 2007  
Intervenen  
D'una part, el Govern de la nació, i en la seua representació, Mercedes Cabrera Calvo-Sotelo, ministra d'Educació i Ciència, en virtut del Reial Decret 464/2006, de 10 d'abril, i fent ús de la competència establida en la disposició addicional tretzena de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
De l'altra, Alejandro Font de Mora Turón, conseller d'Educació de la Generalitat de la Comunitat Valenciana, en nom i representació de la Generalitat, expressament facultat per a este acte per acord del Consell de la Generalitat de de 6 de juliol de 2007.  
Reconeixent que detenen capacitat per a subscriure el present conveni,  
Exposen  
Que l'article 149.1.1ª i 30a de la Constitució Espanyola reserva a l'Estat la competència exclusiva sobre la regulació de les condicions bàsiques que garantisquen la igualtat de tots els espanyols en l'exercici dels drets i sobre les normes bàsiques per al desenrotllament de l'article 27 de la Constitució, a fi de garantir el compliment de les obligacions dels poders públics en esta matèria.  
Que l'Estatut d'Autonomia de la Comunitat Valenciana establix, en l'article 53.1, que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució i lleis orgàniques que, d'acord amb l'apartat 1 de l'article 81 d'esta el desenrotllen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola i de l'alta inspecció necessària per al seu compliment i garantia.  
Que les dues parts coincidixen en l'objectiu de col·laborar en el finançament dels llibres i material escolar amb les famílies de l'alumnat matriculat en centres sostinguts amb fons públics en els nivells obligatoris de l'ensenyança.  
Conseqüentment amb tot allò anterior, el Ministeri d'Educació i Ciència i la conselleria d'Educació de la Generalitat, amb l'aprovació prèvia de la Comissió Delegada del Govern per a Política Autonòmica, subscriuen el present conveni per al curs acadèmic 2007-2008, d'acord amb les següents  
Clàusules  
Primera. Objecte del conveni  
Constituïx l'objecte del present conveni l'establiment dels mecanismes de cooperació necessaris entre el Ministeri d'Educació i Ciència i la conselleria d'Educació de la Generalitat, a fi de col·laborar amb les famílies en el finançament dels llibres i el material escolar destinat a l'alumnat matriculat en el curs acadèmic 2007-2008, en els nivells obligatoris de l'ensenyança en centres de la Comunitat Valenciana sostinguts amb fons públics.  
Segona. Sistema de finançament dels llibres i el material escolar  
El finançament dels llibres i el material escolar en els nivells obligatoris de l'ensenyança s'efectuarà pel procediment que es descriu en esta clàusula.  
1. La Generalitat, a càrrec de la línia de subvenció T0067000, aplicació pressupostària 65.44.56.038.43, de la Llei 11/2006, de 27 de desembre, de Pressupostos de la Generalitat, destinarà 76.901.721 euros per al finançament d'ajudes per a llibres de text i material didàctic complementari per a l'alumnat matriculat en el curs 2007-2008 en qualsevol curs d'Educació Primària i d'Educació Secundària Obligatòria, en centres sostinguts amb fons públics de la Comunitat Valenciana.   
L'alumnat de 1r i 2n curs d'Educació Primària rebrà este finançament a través del Programa de Gratuïtat dels Llibres de Text que s'inicia en el curs 2007-2008. L'alumnat de 3r fins a 6é curs d'Educació Primària i l'alumnat de 1r a 4t curs d'Educació Secundària Obligatòria a través de la convocatòria d'ajudes per a l'adquisició de llibres de text, publicada en el Diari Oficial de la Comunitat Valenciana, el dia 1 de desembre de 2006.  
La Generalitat garantirà que els alumnes que hagen vingut sent becaris del Ministeri d'Educació i Ciència resulten beneficiaris d'estes ajudes.  
2. Per a col·laborar en el finançament de les ajudes a què es referix l'apartat anterior, el Ministeri d'Educació i Ciència lliurarà a la Generalitat la quantitat de 6.300.000 euros a càrrec del crèdit 92.28.386O.760.92 del seu pressupost. La Generalitat destinarà este import necessàriament a l'adquisició de llibres de text. El lliurament s'efectuarà immediatament després de la firma del present conveni i, en tot cas, abans de l'1 de novembre de 2007. En el termini de tres mesos des de la recepció, la Generalitat justificarà que ha destinat la referida quantitat a la finalitat que s'establix en el present conveni, així com que els llibres i el material escolar han sigut adquirits en establiments del sector.  
3. La difusió, en qualsevol àmbit del programa d'ajudes per a llibres, ha de fer constar la participació del Ministeri d'Educació i Ciència. Concretament, les publicacions i notificacions efectuades per qualsevol mitjà han de contindre el logotip institucional del Ministeri d'Educació i Ciència i la menció expressa: Programa cofinançat pel Ministeri d'Educació i Ciència.  
Tercera. Estadístiques  
La Generalitat ha de facilitar al Ministeri d'Educació i Ciència totes les dades necessàries per al seguiment i avaluació del programa, així com per a l'elaboració de les estadístiques per a fins estatals.  
Quarta. Comissió de Seguiment  
1. A fi de realitzar el seguiment, interpretació i compliment del present conveni, les dos parts acorden la constitució d'una comissió mixta paritària, composta de sis membres, tres dels quals han de ser designats per la conselleria d'Educació, dos pel Ministeri d'Educació i Ciència, i un per la Delegació del Govern a la Comunitat Valenciana, que hi actuarà en representació de la Delegació del Govern de la dita Comunitat.  
2. La Comissió de Seguiment s'ha de reunir, almenys, una vegada en el curs 2007-2008, o quan una de les parts ho sol·licite.  
Quinta. Vigència  
El present conveni produirà efectes des de l'endemà de la subscripció, tindrà vigència durant el curs acadèmic 2007-2008 i podrà ser prorrogat per a anys successius, a petició expressa de les parts.  
En cas de pròrroga, s'hi haurà d'incorporar un annex en què s'especifiquen les aportacions de les parts per al corresponent curs acadèmic. El citat annex haurà de ser aprovat per la Comissió Delegada del Govern per a Política Autonòmica.  
Com a prova de conformitat, es firma este conveni al lloc i la data indicats més amunt.  
La ministra d'Educació i Ciència. Mercedes Cabrera Calvo-Sotelo  
El conseller d'Educació i Ciència. Alejandro Font de Mora Turón